13 ታሕሳስ 2017 መግለጺ ስእሊ, አባ ገዳ ኩራ ጃርሶ ስርዓት ገዳ፡ ማሕበራዊ ርክባት ክሰምሩ፡ ጎንጽታት ብምዉጋድ ክሳብ ሕዚ ርኡይ ግደ እናበርከተ መጺኡ'ዩ። ስርዓት ገዳ ማሕበራዊ፣ ፖለቲካዉን ቑጠባዉን ጸገማት ህዝቢ ኦሮሞ'ዉን እናፈትሐ መጺኡ'ዩ ይብሉ ኣባ ገዳታት እቲ ክልል። ይኹን'ምበር ኣብዚ ሕዚ እዋን ኣብ ሞንጎ ክልቲኡ ክልል ዘጋጠሙ ጎንጽታት በቲ ባህላዊ ስርዓት ንምፍታሕ ኣይተኽኣለን። ንምንታይ ዝብል፡ ዘመናዊ መሳርሒ ዝተዓጠቑ ሓይልታት ብስፍሓት ስለዝርከቡ ብምባል ይዛረቡ። ኣብ ከባቢታት ዶብ እተን ክልላት ብዝተላዕሉ ጎንጽታት ብዙሓት ሰባት ሞይቶም ልዕሊ 600 ሽሕ ሰባት እውን ካብ ቤት ንብረቶም ተመዛቢሎም። እቲ ጎንጺ፡ ካብ ሃረርጌ ጀሚሩ ክሳብ ቦረና ዝተዘርገሐ፡ ኣብ ኸባቢ ዶባት ዘለዉ ሰባት ይጎድእ ኣሎ። ኣብ ዝሓለፈ ሓሙስ ቦረና ኦሮሞን፡ ገሪ ኢሎም ዝጽዉዑ ሶማሌን ድሕሪ ምግጫዎም ህይወት ሰብ ከምዝጠፍአ ኣባ ገዳ ቦረና ኩራ ጃርሶ ይዛረቡ። "ናትና ስርዓት-ገዳ ዝኾነ ዓይነት ጎንጺ ከጋጥም እንከሎ እንፈትሓሉ ኣገባብ ኣለና" ይብሉ ቀጺሎም። ኣብዚ ኣጸጋሚ እዋን ደኣ'ሞ ስለምንታይ ዘይሰርሐ?
